Bejaarde vrou van Noordwes koelbloedig vermoorArgieffoto: SAPD/Facebook Maj. Pelonomi Makau, woordvoerder van die polisie, het aan Maroela Media gesê die 86-jarige vrou se liggaam is in haar huis met steekwonde aan haar nek en gesig gevind. “Haar seun het elke dag 17:00 sy ma besoek en is Maandag oudergewoonte weer na haar toe. Hy het haar liggaam in die huis aangetref. Sy is met ŉ skerp voorwerp gesteek, maar die polisie is nog nie seker watter voorwerp gebruik is nie,” het Makau gesê. Sy het gesê daar was geen tekens van inbraak nie en niks word uit die huis vermis nie. “Die motief vir die moord is nie in hierdie stadium bekend nie. Die polisie ondersoek vir eers net ŉ saak van moord.” Makau het gesê ŉ nadoodse ondersoek sal gedoen word om die presiese oorsaak van dood te bepaal, asook om die moontlikheid van verkragting uit te skakel. Volgens Makau kan die vrou se naam nog nie bekendgemaak word nie aangesien al haar naasbestaandes nog nie oor haar dood ingelig is nie.